**Janne Öfverström** (s. 18. maaliskuuta 1991 Helsinki) on suomalainen jääkiekkoilija, joka pelaa Mestis-joukkue Kiekko-Vantaassa. Hän on pelipaikaltaan vasen laitahyökkääjä. Öfverströmiä on luonnehdittu pelityyliltään voimahyökkääjäksi.

Ura
---

Öfverström on Karhu-Kissojen kasvatti. Hän pelasi juniorina sittemmin Helsingin Jääkiekkoklubissa, jonka C-nuorten kapteenina Öfverström toimi kaudella 2006–2007. Hän oli tuolloin joukkueen paras pistemies sekä C-nuorten I-divisioonan runkosarjassa että SM-karsinnoissa. Kaudeksi 2007–2008 Öfverström palasi Karhu-Kissoihin, jonka B-nuorten II-divisioonajoukkueen paras maalintekijä hän oli 11 osumallaan.

Kaudeksi 2008–2009 Öfverström siirtyi Helsingin IFK:n B-nuoriin, joissa hän voitti kauden päätteeksi Suomenmestaruuden. Kaudella 2009–2010 Öfverström voitti HIFK:n A-nuorten sisäisen jäähypörssin ja sijoittui koko A-nuorten SM-liigan jäähypörssissä viidenneksi. Hän voitti kauden päätteeksi SM-hopeaa. Kausi 2011–2012 päättyi A-nuorten Suomenmestaruuteen.

Öfverström teki kaudeksi 2012–2013 vuoden mittaisen sopimuksen Mestis-joukkue TuTon kanssa. Hän vietti suurimman osan runkosarjastaan kuitenkin lainalla sarjatasoa alempana Suomi-sarjajoukkue Salon Kiekkohaissa, jossa Öfverström pelasi 15 ottelua piste per peli -tahdilla. Hän pelasi loppukaudella TuTossa 12 runkosarjaottelua ilman tehopisteitä. Öfverström oli Mestiksessä aluksi otsikoissa lähinnä pelikieltojensa vuoksi. Hän sai runkosarjan päätöskierroksella 9. helmikuuta 2013 vieraissa Vaasan Sportia vastaan pelatussa ottelussa 5+20-minuutin rangaistuksen päähän kohdistuneesta taklauksesta ja Öfverströmille asetettiin kolmen ottelun pelikielto. Palattuaan kaukaloihin neljännessä puolivälieräottelussa 19. helmikuuta 2013 vieraissa Heinolan Peliittoja vastaan hän sai taas jo ensimmäisessä vaihdossaan 5+20-minuutin rangaistuksen ryntäämisestä telottuaan Peliittojen Roope Westermanin. Öfverström sai kahden ottelun pelikiellon, mutta pelikieltojen jälkeen Öfverström kuului kuitenkin TuTon onnistujiin. Hän voitti kauden päätteeksi Mestis-pronssia.

Kaudeksi 2013–2014 Öfverström palasi vuoden mittaisella SM-liigasopimuksella Helsingin IFK:hon. Hän teki liigadebyyttinsä kauden toisessa ottelussa 15. syyskuuta 2013 vieraissa paikallisvastustaja Jokereita vastaan. Öfverström pelasi kauden aikana HIFK:ssa kaikkiaan 13 runkosarja- ja kaksi European Trophy -ottelua jääden niissä ilman tehopisteitä. Hän vietti suurimman osan kaudestaan kuitenkin lainalla HC Keski-Uusimaassa, jonne Öfverström jäi lopulta loppukaudeksi lainalle. Kaudella 2014–2015 Öfverström ei pelannut otteluakaan loukkaantumisen vuoksi. Kaudella 2015–2016 hän palasi kaukaloihin ja siirtyi vuoden mittaisella sopimuksella Mestis-joukkue Kiekko-Vantaaseen.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2012–2013 | Kiekkohait | Suomi-sarja | 15 | 7 | 8 | 15 | 28 | – | – | – | – | – |
|  | TuTo | Mestis | 12 | 0 | 0 | 0 | 49 | 4 | 1 | 2 | 3 | 27 |
| 2013–2014 | HCK | Mestis | 21 | 0 | 0 | 0 | 51 | 3 | 0 | 0 | 0 | 2 |
|  | HIFK | SM-liiga | 13 | 0 | 0 | 0 | 6 | – | – | – | – | – |
| 2014–2015 | ei pelannut |  |  |  |  |  |  |  |  |  |  |  |
| 2015–2016 | Kiekko-Vantaa | Mestis | 38 | 7 | 5 | 12 | 49 | 6 | 0 | 1 | 1 | 6 |
| 1 kausi | yhteensä | SM-liiga | 13 | 0 | 0 | 0 | 6 | – | – | – | – | – |
| 3 kautta | yhteensä | Mestis | 71 | 7 | 5 | 12 | 149 | 13 | 1 | 3 | 4 | 35 |

Lähteet
-------

* Janne Öfverström The Internet Hockey Databasessa (englanniksi)
* Janne Öfverström *Elite Prospects*. Everysport Media Group AB.  (englanniksi)

### Viitteet

1. ↑  Joukkue > Janne Öfverström - HIFK (Arkistoitu – Internet Archive)
2. ↑  Kanerva, Mika: Maalintekopeli nimeltä jääkiekko  27.2.2013. Jatkoaika.com. Viitattu 15.9.2013.
3. 1 2  Strozyk, Matias: Pelikieltoputkesta playoff-ratkaisijaksi – "Kaikin puolin hieno mies"  27.2.2013. Jatkoaika.com. Viitattu 15.9.2013.
4. 1 2 3  Janne Öfverström *Elite Prospects*. Everysport Media Group AB.  (englanniksi)
5. ↑  TUTO vahvistuu Hirvosella ja Pitkäsellä  15.6.2012. Jatkoaika.com. Viitattu 15.9.2013.
6. ↑  TUTO-hyökkääjä pelikieltoon  12.2.2013. Jatkoaika.com. Viitattu 15.9.2013.
7. ↑  Öfverströmille jälleen kieltoa  20.2.2013. Jatkoaika.com. Viitattu 15.9.2013.
8. ↑  Kanerva, Mika; Sundell, Milla: TUTO Hockeyn pelaaja-arviot kaudella 2012–13: Nälkä kasvoi syödessä  20.2.2013. Jatkoaika.com. Viitattu 15.9.2013.
9. ↑  HIFK julkisti ensi kauden pelaajistoaan  22.5.2013. Jatkoaika.com. Viitattu 15.9.2013.
10. ↑  Kokoonpano – Liiga  15.9.2013. Liiga. Viitattu 15.9.2013.
11. ↑  HIFK:n pitkäaikaistoipuja taas telakalle – kapteeni toistaiseksi sivussa  5.3.2015. MTV Oy. Viitattu 31.3.2015.
12. ↑  Kiekko-Vantaan hyökkäykseen täydennystä  15.9.2015. Jatkoaika.com. Viitattu 10.10.2015.